Source: https://beta.e-justice.europa.eu/18/SL/national_ordinary_courts?SLOVAKIA&action=printMS&init=true&member=1
Timestamp: 2020-01-24 01:57:58+00:00
Document Index: 3441220

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Ta stran vam ponuja informacije o organizaciji rednih sodišč na Slovaškem.
Organizacija rednih sodišč splošne pristojnosti
Okrožna sodišča (okresné súdy) odločajo kot sodišča prve stopnje v civilnih in kazenskih zadevah, razen če sodni red drugače določa. Obravnavajo tudi volilne spore, kadar poseben predpis tako določa.
Območna sodišča (krajské súdy) odločajo kot sodišča druge stopnje v civilnih in kazenskih zadevah, ki jih na prvi stopnji obravnavajo okrožna sodišča. Območna sodišča odločajo kot sodišča prve stopnje v upravnih zadevah, razen če poseben predpis določa drugače. Območna sodišča obravnavajo tudi druge zadeve, za katere posebni predpisi tako določajo (npr. Zakon o varstvu pred prestrezanjem komunikacij).
Vrhovno sodišče Slovaške republike (Najvyšší súd Slovenskej republiky) odloča o rednih pravnih sredstvih zoper odločbe območnih sodišč in specializiranega kazenskega sodišča, kadar tako določa zakonodaja.
Vrhovno sodišče Slovaške republike odloča tudi o izrednih pravnih sredstvih zoper odločbe okrožnih sodišč, območnih sodišč, specializiranega kazenskega sodišča in lastne odločbe, kadar tako določa zakonodaja. Vrhovno sodišče Slovaške republike rešuje spore o stvarni pristojnosti med sodišči in drugimi organi javne uprave.
Vrhovno sodišče Slovaške republike lahko preda zadevo tudi sodišču, ki ni pristojno sodišče, kadar zakon in sodni red tako določata.
Več informacij je na voljo na spletišču Ministrstva za pravosodje Slovaške republike.
Slovaško sodstvo
Slovaško sodstvo zajema:
območna sodišča,
specializirano kazensko sodišče,
Vrhovno sodišče Slovaške republike.
Okrožna sodišča (okresné súdy) odločajo kot sodišča prve stopnje v civilnih in kazenskih zadevah, razen če sodni red drugače določa.
Obravnavajo tudi volilne spore, kadar poseben predpis tako določa.
Območna sodišča
Območna sodišča (krajské súdy) odločajo kot sodišča druge stopnje v civilnih in kazenskih zadevah, ki jih na prvi stopnji obravnavajo okrožna sodišča.
Sodni red določa, v katerih civilnih in kazenskih zadevah območna sodišča odločajo kot sodišča prve stopnje.
Območna sodišča odločajo kot sodišča prve stopnje v upravnih zadevah, razen če poseben predpis določa drugače.
Obravnavajo tudi druge zadeve, za katere posebni predpisi tako določajo (npr. Zakon št. 166/2003 o varstvu zasebnosti pred nepooblaščeno uporabo informacijske tehnologije in spremembi nekaterih drugih zakonov).
Specializirano kazensko sodišče (Špecializovaný trestný súd) obravnava kazenske zadeve in druge zadeve, za katere sodni red tako določa.
Vrhovno sodišče (Najvyšší súd) odloča o:
rednih pravnih sredstvih zoper odločbe območnih sodišč in specializiranega kazenskega sodišča, kadar sodni red tako določa,
izrednih pravnih sredstvih zoper odločbe okrožnih sodišč, območnih sodišč, specializiranega kazenskega sodišča in lastne odločbe, kadar sodni red tako določa,
sporih o stvarni pristojnosti med sodišči in drugimi organi javne uprave,
predaji zadeve sodišču, ki ni pristojno sodišče, kadar sodni red tako določa,
drugih zadevah, kadar tako določa zakonodaja ali mednarodna pogodba.
Vrhovno sodišče izvaja sodno presojo v zadevah, v katerih je bilo meritorno odločeno.
Vrhovno sodišče tudi spodbuja enotno razlago in dosledno uporabo zakonov in drugih splošnih pravnih aktov, tako da:
v zadevi samo odloči,
sprejema mnenja, namenjena poenotenju razlage zakonov in drugih splošnih pravnih aktov,
objavlja pravnomočne sodbe bistvenega pomena v „zbirki mnenj Vrhovnega sodišča in odločb sodišč Slovaške republike“.